KLASA: UP/I-034-02-24-01/101

URBROJ: 711-02-01/03-2025-7

Zagreb, 29. siječnja 2025.

 **Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu ZSSI), **u predmetu obveznika Ivana Kirina, zastupnika u Hrvatskom saboru do 16. svibnja 2024.g., OIB**: **…………..,** pokrenutom po službenoj dužnosti na radnom sastanku 21. studenog 2024. g. pod KLASA: UP/I-034-02-24-01/101, URBROJ:711-02-01/03-2024-03, na 70. sjednici održanoj 29. siječnja 2025., donosi sljedeću

**ODLUKU**

1. **Propustom podnošenja imovinske kartice povodom prestanka obnašanja dužnosti zastupnika u Hrvatskom saboru u roku 30 dana od dana prestanka obnašanja navedene dužnosti, obveznik Ivan Kirin, zastupnik u Hrvatskom saboru do 16. svibnja 2024.g. počinio je povredu članka 10. stavka 2. ZSSI-a.**
2. **Za povredu ZSSI-a, opisanu pod točkom I. ove izreke, obvezniku Ivanu Kirinu se izriče opomena.**

Obrazloženje

Povjerenstvo je uvidom u registar imovinskih kartica utvrdilo kako obveznik Ivan Kirin nije u roku 30 dana od prestanka obnašanja dužnosti zastupnika u Hrvatskom saboru podnio imovinsku karticu povodom prestanka obnašanja predmetne dužnosti.

Slijedom navedenog, Povjerenstvo je na stručnom radnom sastanku Povjerenstva održanom dana 21. studenog 2024.g. utvrdilo postojanje pretpostavki za pokretanje postupka radi moguće povrede članka 10. stavka 2. ZSSI-a te je o istome obavijestilo obveznika obaviješću KLASA: UP/I-034-02-24-01/101, URBROJ:711-02-01/03-2024-03. Navedenom obavijesti obveznik je pozvan da se, u roku od 15 dana od dostave obavijesti, očituje na činjenična utvrđenja iz predmetne obavijesti.

Obveznik je predmetnu Obavijest uredno zaprimio te se na istu očitovao u bitnom navodeći kako imovinsku karticu nije podnio iz neznanja budući da je nastavio sa obavljanjem svojih redovitih poslova u zdravstvenoj ustanovi u kojoj radi. Obveznik dodatno ističe da se ispričava zbog svojeg propusta te da, kao što je vidljivo, nema razlike u njegovoj imovini s početka i kraja mandata.

U tijeku postupka Povjerenstvo je utvrdilo da je obveznik Ivan Kirin obnašao dužnost zastupnika u Hrvatskom saboru do 17. svibnja 2024.g. S obzirom na navedeno obveznik je sukladno čl. 3. st. 1. podstavku 3. ZSSI-a dužan postupati sukladno odredbama predmetnog Zakona.

Nadalje, Povjerenstvo ističe kako je člankom 10. stavka 2. ZSSI propisano da su obveznici dužni podnijeti imovinsku karticu u roku 30 dana od dana stupanja na dužnost te u roku 30 dana od dana prestanka obnašanja dužnosti.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Povjerenstvo ističe kako je uvidom u Registar imovinskih kartica utvrđeno da obveznik nije do 16. lipnja 2024.g., podnio imovinsku karticu povodom prestanka obnašanja dužnosti već da je navedenu karticu podnio dana 09. listopada 2024.g. Takvim svojim propustom u pravovremenom postupanju obveznik je počinio povredu čl. 10. st. 2. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju. Prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Povjerenstvo ističe kako je prilikom odmjeravanja vrste sankcije u obzir uzelo činjenicu da je obveznik naknadno podnio traženu imovinsku karticu te da je s podnošenjem predmetne kartice kasnio tri mjeseca, dok je tijekom svojeg mandata sve ostale imovinske kartice uredno podnosio. Slijedom navedenog, Povjerenstvo je opravdanim ocijenilo sankciju opomene.

Slijedom svega navedenog, Povjerenstvo je donijelo odluku kako je navedeno u izreci ovog akta.

 PREDSJEDNICA POVJERENSTVA

 Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Ivan Kirin, osobnom dostavom

2. Objava na mrežnim stranicama Povjerenstva nakon uredne dostave obvezniku

2. Pismohrana